
Το δομημένο ερωτηματολόγιο της έρευνας αποτελείται από είκοσι (20) ερωτήσεις κλειστού τύπου και δύο (2) ερωτήσεις ανοιχτού τύπου. Τέσσερις (4) ερωτήσεις αφορούν δημογραφικά χαρακτηριστικά των ερωτώμενων, δύο (2) αφορούν τα συνέχιση των σπουδών τους, τέσσερις (4) την εργασιακή τους απασχόληση, τρεις (3) την ικανοποίηση για τις σπουδές τους, μία (1) συμπλήρωσης email για επικοινωνία με το ΠΜΣ, μία (1) αν έχουν συμμετέχει κατά το παρελθόν στη συγκεκριμένη έρευνα, τέσσερις (4) την εργασιακή τους εξέλιξη μετά τη λήψη του Μεταπτυχιακού Διπλώματος και τρεις (3) το κοινωνικό δίκτυο των διπλωματούχων του ΠΜΣ. Το ερωτηματολόγιο δημιουργήθηκε σε ηλεκτρονική μορφή μέσω της GoogleForms και στάλθηκε κατά τους μήνες Ιούνιο-Σεπτέμβριο του 2026 σε 200 αποφοίτους της τελευταίας δεκαετίας του Μεταπτυχιακού Προγράμματος Σπουδών στη Χρηματοοικονομική Διοίκηση για τους οποίους είχε καταγραφεί στο γραμματειακό πληροφοριακό σύστημα το email τους και ήταν σε ισχύ κατά τη διάρκεια της έρευνας. Συλλέχθηκαν 29 απαντήσεις με ποσοστό απόκρισης 14,5%. Η στατιστική ανάλυση που παρατίθεται παρακάτω πραγματοποιήθηκε με το λογισμικό IBM SPSS Statistics 19.

Δημογραφικά χαρακτηριστικά: Το δείγμα αποτελείται σε ποσοστό 75,9% από γυναίκες και 24,1% από άνδρες. Το 3,5% είναι 22-25 ετών, το 34,5% ανήκει στην ηλικιακή ομάδα των 26-29, το 17,2% στην ομάδα 30-35, το ίδιο ποσοστό 17,2% στην ομάδα 36-40 και το 27,6% είναι άνω των 40 ετών. Ως προς την περιφερειακή ενότητα κατοικίας, το 35,4% είναι από τις Σέρρες, το 20,7% είναι από τη Θεσσαλονίκη, το 10,3% από την Πέλλα, το ίδιο ποσοστό 6,9% από τη Λάρισα, Εύβοια και τη Βοιωτία και το ίδιο ποσοστό 3,4% από την Αττική, τη Δράμα, τη Μαγνησία και την Ξάνθη. Το 41,4% ορκίστηκε το 2026, το 34,5% ορκίστηκε το 2025, το 3,4% το 2024, το 6,9% ορκίστηκε το 2022 και το 13,8% το 2017. 

Συνέχιση σπουδών: Η μειοψηφία των ερωτώμενων (27,6%) συνέχισε τις σπουδές με τη λήψη άλλου πτυχίου και από όσους συνέχισαν το 87,5% έμεινε στην Ελλάδα για σπουδές. 

Εργασιακή απασχόληση: To 96,6% δηλώνει ότι εργάζεται. Το 44,8% εργάζεται στον ιδιωτικό τομέα, το 20,7% σε ελεύθερο επάγγελμα/ατομική επιχείρηση και το 31% στον δημόσιο τομέα. To 75,9% απασχολείται στον κλάδο των υπηρεσιών, το 20,7% σε βιοτεχνία/βιομηχανία και το 3,4% στον πρωτογενή τομέα. To 69% δηλώνει ότι εργάστηκε σε συναφή με τις σπουδές εργασία εντός 6 μηνών μετά τη λήψη του Διπλώματος, το 13,8% ότι εργάστηκε σε μη συναφή με τις σπουδές εργασία εντός 6 μηνών, τo 6,9% ότι εργάστηκε σε συναφή με τις σπουδές εργασία εντός 12 μηνών, το 6,9% ότι εργάστηκε σε συναφή με τις σπουδές εργασία εντός 24 μηνών ενώ το 3,4% ότι εργάστηκε σε μη συναφή με τις σπουδές εργασία εντός 24 μηνών. Ως προς την ικανοποίηση των ερωτώμενων από την μέχρι τώρα επαγγελματική τους διαδρομή, οι περισσότεροι (41,4%) είναι «πολύ» ικανοποιημένοι, το 31% είναι «πάρα πολύ» ικανοποιημένοι, το 24,1%  είναι «μέτρια» ικανοποιημένοι, ενώ το 3,4% είναι «λίγο» ικανοποιημένοι.

Ικανοποίηση από σπουδές: Το 75,8% δηλώνει ότι οι σπουδές στο ΠΜΣ ανταποκρίνονται «πολύ» ή «πάρα πολύ» στις απαιτήσεις της αγοράς εργασίας, το 17,2% δηλώνει «μέτρια», ενώ το 6,9% δηλώνει «λίγο». Οι λιγότεροι (24,1%) δηλώνουν ότι  υπάρχουν γνωστικά αντικείμενα που δεν διδάχθηκαν στο ΠΜΣ, αλλά χρειάστηκαν στην εργασιακή τους εμπειρία. Μεταξύ των γνωστικών αντικειμένων που θα ήθελαν να είχαν διδαχθεί είναι: λογιστική, τεχνητή νοημοσύνη, υπαλληλικό κώδικα – Διαύγεια- ΚΗΜΔΗΣ-ΕΣΗΔΗΣ και Project Management. 

Εργασιακή εξέλιξη: Αναφορικά με το αν οι διπλωματούχοι θεωρούν πως οι σπουδές τους στο ΠΜΣ τους προσέφεραν περισσότερες εργασιακές ευκαιρίες και προοπτικές, το 73,3% απάντησε «πολύ» ή «πάρα πολύ», ποσοστό 17,2% «μέτρια» και το 10,3% «λίγο». Το 48,3% θεωρεί ότι οι σπουδές τους στο ΠΜΣ, συνέβαλαν στην εύρεση μιας θέσης εργασίας «πολύ» ή «πάρα πολύ», το 13,8% «μέτρια», ενώ το 37,9% «λίγο» ή «καθόλου.  Επίσης, το 44,9% θεωρεί ότι οι σπουδές τους στο ΠΜΣ, συνέβαλαν στην αναβάθμιση της θέσης εργασίας τους (εύρεση νέας καλύτερης θέσης εργασίας ή αναβάθμιση υφιστάμενης) «πολύ» ή «πάρα πολύ», το 31% «μέτρια», ενώ το 24,1% «λίγο» ή «καθόλου. Ακόμη, το 44,9% θεωρεί πως οι τεχνικές γνώσεις (εφαρμογές) ήταν από τις δεξιότητες που απέκτησαν στο Πανεπιστήμιο οι πιο χρήσιμες στην εργασία τους, το 24,1% θεωρεί εξίσου σημαντικές την αναλυτική σκέψη και τη διαχείριση έργων (project) και το 6,9% σημαντικές τις δεξιότητες επικοινωνίας.

Επίσης, έγινε ανάλυση συσχετίσεων των δημογραφικών χαρακτηριστικών με κάθε μεταβλητή/ερώτηση με τον έλεγχο Χ2. Βρέθηκε ότι υπάρχουν ενδείξεις συσχέτισης του φύλου και του κλάδου απασχόλησης (p=0,003), με το μεγαλύτερο ποσοστό των γυναικών να εργάζεται στον κλάδο των υπηρεσιών και το μεγαλύτερο ποσοστό των ανδρών να εργάζεται στον κλάδο της βιοτεχνίας/βιομηχανίας.
Συσχέτιση βρέθηκε να υπάρχει μεταξύ της ηλικιακής ομάδας και της απασχόλησης (p=0,015), με τις ηλικιακές ομάδες 26-29 & 30-35 να εργάζονται στην πλειονότητά τους στον ιδιωτικό τομέα και την πλειοψηφία των ατόμων 40 και άνω στο δημόσιο τομέα. Επίσης συσχέτιση υπάρχει μεταξύ της ηλικιακής ομάδας και του τομέα/κλάδου απασχόλησης (p=0,000), με την συντριπτική πλειοψηφία των ηλικιακών ομάδων 36-40 & άνω των 40 να εργάζονται στον κλάδο των υπηρεσιών. Επιπλέον συσχέτιση παρατηρείται και μεταξύ της ηλικίας και της απασχόλησης από τη λήψη του διπλώματος (p=0,005), με την ευρύτατη πλειοψηφία των ηλικιακών ομάδων 26-29 & 30-35 να απασχολείται σε συναφή με τις σπουδές εργασία εντός 6 μηνών. Τέλος συσχέτιση υπάρχει μεταξύ της ηλικιακής ομάδας και του κατά πόσο οι διπλωματούχοι θεωρούν ότι οι μεταπτυχιακές σπουδές στο ΠΜΣ τους προσέφεραν περισσότερες ευκαιρίες και προοπτικές (p=0,006), με την συντριπτική  πλειονότητα (88%-100%) των ηλικιακών ομάδων 26-29 & άνω των 40 να απαντά «πολύ» ή «πάρα πολύ».
Το έτος ορκωμοσίας σχετίζεται με τη συνέχιση των σπουδών μετά τη λήψη του διπλώματος, με το 100% των αποφοίτων του έτους 2017 και 2024 να μην έχουν συνεχίσει τις σπουδές τους και το 100% των αποφοίτων του έτους 2022 να έχουν συνεχίσει τις σπουδές τους (p= 0,042). Επίσης συσχέτιση παρατηρείται και μεταξύ του έτους ορκωμοσίας και του αν συνέχισαν τις σπουδές στο εξωτερικό ή στο εσωτερικό (p= 0,009). Τέλος το έτος ορκωμοσίας σχετίζεται με το αν οι σπουδές τους στο ΠΜΣ συνέβαλαν στην εύρεση μιας θέσης εργασίας (p=0,000), με τη συντριπτική πλειοψηφία των αποφοίτων των ετών 2022, 2024 και 2026 να απαντά «πολύ» ή «πάρα πολύ».



Τέλος, παρατίθενται τα γραφήματα των ανωτέρω δεδομένων:

